Boakjølsnigel

Boakjølsnigel, også kjend som boasnigel, leopardsnigel og stor nakensnigel, er ein landlevande lungesnigel utan skal. Han stammar frå Sør- og Vest-Europa, men finst ei rekkje stader i verda, mellom anna i Noreg, som framand art.

Snigelen fekk det nye offisielle namnet «boakjølsnigel» i mars 2011.
Han høyrer til gruppa kjølsniglar (Limacidae), noko som vil seia at han har ei forhøging eller «kjøl» langsetter kroppen.

mini|venstre|Vandrande boakjølsnigel.
 Skildring 
Ein vaksen boakjølsnigel er rundt 10-20 cm lang. Han kan vera nesten einsfarga brun eller ha lys botnfarge med mørke prikkar og striper på kroppen. Kvart individ har ulikt mønster.

Utbreiing
Boakjølsnigel har spreidd seg frå sine opphavlege leveområde i Sør- og Vest-Europa til fleire stader i Afrika, Amerika, Oseania og Europa elles. Ein har observert snigelen over heile Noreg. Det første funnet blei gjort i Larvik i 1870. I USA blei den første observasjonen av snigelen gjort i 1867.

mini|venstre|Boakjølsnigel som et ein annan snigel.
 Levevis 
Boakjølsnigel lever på land og finst på fuktige enger, i krattskog og i open lauvskog. Mange stader held han til i område der det bur menneske,  som i hagar og kjellarar.
Han er nattaktiv, og kviler gjerne på same staden kvar dag. Når snigelen vandrar etterlèt han eit tjukk slimspor som iriserar når det tørker.

Snigelen et sopp og plantar, både levande og daude. Han er i eit rovdyr i større grad enn andre nakensniglar. Snigelen et meitemark og andre nakensniglar, og er aggressiv og territoriehevdande. Mellom anna er det blitt rapportert at han angrip og et  brunskogsnigel.

Formeiring
mini|Parande sniglar. 

Ein nyklekt snigel bruker minst to år på å bli kjønnsmogen. Kjønnsmogne sniglar parar seg om våren. Snigelen er tvikjønna, slik at alle par av sniglar kan para seg. Ved paring befruktar begge sniglane kvarandre. Dei har innvikla kjønnsorgan som kjem ut frå høgresida av hovudet.

mini|venstre|Det mannlege kjønnsorganet endrar seg under paringsakta.
Sniglane parar seg typisk på ein høg stad. Under paringa dannar sniglane ein ring med hovud mot hale, og hovuddelane svulmar opp. Deretter kveilar dei seg saman i ein spiral og formar ein slimtråd som dei blir hengande i under akta. Det kvinnelege kjønnsorganet opnar seg og det mannlege kjem ut  og endrar form og farge.

Etter paringa kan begge sniglane legga hundervis av egg. Vanlegvis døyr sniglane ikkje lenge etterpå. 

mini|Egglegging. 

Kjelder
Delar av denne artikkelen bygger på «Limax maximus» frå ,  den 14. juli 2011.  
Delar av denne artikkelen bygger på «Boakjølsnegl» frå ,  den 14. juli 2011.  

 Bakgrunnsstoff 


Kategori:Kjølsniglar
Kategori:Dyr i Noreg